Kleinsake-adviesraad kom uiteindelik ná 5 jaar | Netwerk24
Deur Antoinette Slabbert 29 September 2019 00:30
Kleinsake in Suid-Afrika neem baie minder mense in diens as wat navorsers verwag het. Foto: Argief
Die regering het ná vyf jaar ingestem om 'n Kleinsake-adviesraad te stig wat die wet vereis.
Khumbudzo Ntshavheni, wat in Mei aangestel is as minister van kleinsake-ontwikkeling, het skriftelik onderneem dat dié raad op 1 November in werking sal tree.
Die onafhanklike adviesraad is 'n basiese vereiste van die Nasionale Kleinsakewet. Dié raad moet die minister adviseer oor faktore wat kleinsake se lewensvatbaarheid bedreig, nasionale standaarde en regulasies vir die sektor en strategieë om die mislukking van markmeganismes aan te pak.
Johannes Wessels, direkteur van die Enterprise Observatory of SA, sê 'n vriendelike sake-omgewing vir klein- en grootondernemings is belangriker as 'n adviesraad.
Hy sê dit behels kwessies soos doeltreffende misdaadvoorkoming, die toeganklikheid van munisipaliteite deurdat hulle telefone en e-posse beantwoord, vinnige uitreiking van belasting­klarings vir die oordrag van eiendom, 'n buigsamer regulatoriese raamwerk en ook die beskerming van intellektuele en ander eiendom.
Wessels sê as die adviesraad 'n bydrae wil lewer tot ekonomiese groei, kan hulle hulle beywer vir statistiese navorsing as grondslag vir beleidsvorming. Tans is daar baie mites oor klein ondernemings, soos dat hulle die meeste werk skep, sonder enige statistiese grondslag.
Die raad sal uit minstens sewe en nie meer as 15 lede bestaan nie, waarvan die minister nie meer as drie mag aanstel nie.
Die departement het nie vrae van Rapport beantwoord oor onder meer die proses wat gevolg sal word om die ander lede aan te stel nie.